རྩོམ་རིག་གསར་རྩོམ་གྱི་སྒྱུ་རྩལ་ཆ་ནས་གླེང་སྐབས་ངེས་པར་བོད་རང་གི་གཤིས་དང་མཐུན་མིན་ལ་བསམ་གཞིགས་བྱ་དགོས་ལ་སྒྱུ་རྩལ་གྱི་མཚོན་ཐབས་དེ་འདྲ་བོད་རང་ལ་སྔ་མོ་ནས་ཡོད་མིན་ཐད་དེ་བས་བསམ་གཞིགས་ཀྱིས་གལ་ཏེ་ཡོད་དུ་མཆིས་ན་དེ་མུ་མཐུད་རྒྱུད་འཛིན་དང་དར་སྤེལ་གཏོང་དགོས་ཤིང་།མེད་ན་དེ་ཚོད་ལ་ཁ་གསབ་ཀྱིས་བོད་ཀྱི་རྩོམ་རིག་ལྡུམ་རྭ་མཚར་སྡུག་གི་མེ་ཏོག་ཅིག་འཛུགས་དགོས་པ་ཡིན།དེ་ལྟར་མ་བྱས་ཚེ་ང་ཚོར་ཕམ་ཁ་མང་དག་ཅིག་འབྱུང་ངེས་ཏེ།དཔེར་ན་འཛམ་གླིང་གི་སློབ་གསོའི་ཁྱབ་ཁོངས་ན་འཛིན་གྲྭའི་ལམ་ལུགས་ནི་ཐོག་མར་སྤྱི་ལོའི་དུས་རབས་བརྒྱད་པའི་དུས་མགོའི་བོད་བཙན་པོའི་དུས་སུ་བྱུང་ཞིང་།ཚེ་གང་གི་སློབ་གསོ་ཞེས་པ་དེ་༧ས་སྐྱ་པཎྜི་ཏ་ཀུན་དགའ་རྒྱལ་མཚན་མཆོག་གིསརིག་པ་ནངས་པར་འཆི་ཡང་སློབ།།ཚེ་འདིར་མཁས་པར་མ་གྱུར་ཡང་།།སྐྱེ་བ་ཕྱི་མར་བཅོལ་བ་ཡིས།།ནོར་ལ་རང་ཉིད་ལེན་དང་མཚུངས།།ཞེས་གསུངས་པ་ཡིན་མོད།འཛམ་གླིང་སློབ་གསོའི་ལོ་རྒྱུས་དང་ཀྲུང་གོའི་སློབ་གསོའི་ཁྱབ་ཁོངས་ན་དེའི་ཆ་ཙམ་ཡང་མཐོང་རྒྱུ་དང་གོ་རྒྱུ་མེད་པས་དེ་དག་རང་ཅག་ཁོ་ནའི་ལན་ལས་གཞན་སུ་ལའང་ཁག་དཀྲི་རྒྱུ་མེད།དེས་ན་ང་ཚོས་རང་ཅག་བོད་མི་རིགས་ཀྱི་ཁྱད་ཉམས་དང་ལྡན་པའི་རྩོམ་པའི་ཤེས་བྱ་དག་ལ་རྒྱུས་ལོན་གྱིས་བོད་པའི་གཤིས་དང་མཐུན་པའི་རྩོམ་རིག་གསར་རྩོམ་བྱ་ཐབས་དང་གཞུང་ལུགས་ནང་འདྲེན་བྱས་ཏེ་བོད་རང་གི་ཁྱད་ཉམས་ལྡན་པའི་རྩོམ་རིག་གཞུང་ལུགས་ཤིག་ཆགས་པར་བྱ་དགོས།བརྒྱུད་རིམ་དེའི་ནང་བོད་སྔ་རབས་རྩོམ་པའི་ཤེས་བྱ་མང་ཆེ་བ་དགོན་པའི་བླ་གྲྭ་མཁས་དབང་དམ་པ་རྣམས་ཀྱིས་མཛད་པས་དེ་ལ་དོགས་པ་དང་ངན་དམོད།ཟུར་ཟའི་རྣམ་པ་བཟུང་སྟེ་དེ་དང་འབྲེལ་འདྲིས་བྱེད་མི་ཕོད་པའམ་རྒྱབ་སྐྱུར་བྱེད་པ་ལ་མཁས་པ་མི་ཟེར།དེང་དུས་མི་རིགས་གཞན་ནས་དར་ཡོང་བའི་རྩོམ་རིག་གཞུང་ལུགས་དག་ལ་སོ་དཀར་པགས་པས་མི་འཐུམ་པའི་སྒོ་ནས་ཡོད་ཚད་གསོལ་རས་སུ་མངོན་ནས་ནང་འདྲེན་ཁོ་ན་བྱེད་པའམ་དེང་གི་བོད་ཀྱི་རྩོམ་རིག་གཞུང་ལུགས་ཁག་ཏུ་མཚོན་ཐབས་སུ་བོད་སྐད་སྤྱད་ཡོད་ལ་དེའི་ནང་དུ་ནང་དོན་རེ་གཉིས་བོད་ཀྱི་སྔ་རབས་རྩོམ་པའི་ཆོས་ཉིད་དམ་ཤེས་བྱ་སྤྱད་དེ་བྲིས་ཏེ་བོད་ཀྱི་རྩོམ་རིག་གསར་རྩོམ་ལ་སྣེ་འཁྲིད་བྱེད་པ་ནི་མཐོང་རྒྱ་ཡངས་པའི་གནང་སྟངས་ཤིག་ཡིན་མོད།དེས་བོད་ཀྱི་རྩོམ་རིག་འཕེལ་འགྱུར་ལ་ནུས་པ་དེ་ཙམ་གྱི་ཐོན་དཀའ་བས་ང་ཚོས་བོད་ཀྱི་སྔ་རབས་རྩོམ་པའི་ཤེས་བྱ་དང་དེང་གི་དུས་སུ་ཕྱི་ཕྱོགས་ནས་དར་བའི་རྩོམ་རིག་གི་ལྟ་བ་ཁག་ལ་ནན་ཏན་གྱིས་བསྲེགས་བཅད་བརྡར་བའི་གསེར་བཞིན་དུ་དེ་ལ་འཇུག་དགོས་པ་ཡིན།གལ་ཏེ་ཐབས་དེ་ལྟར་སྤྱད་ཐུབ་ན་བོད་པ་རང་གི་གཤིས་ཉམས་དང་ལྡན་པའི་རྩོམ་པའི་གཞུང་ལུགས་ཤིག་ཐོན་ཐུབ་ལ་དེས་སྣེ་འཁྲིད་པའི་རྩོམ་རིག་གསར་རྩོམ་ལ་གྲུབ་འབྲས་མི་དམན་པ་ཞིག་ཐོབ་ངེས་ཤིང་འཛམ་གླིང་རྩོམ་རིག་ཁྱབ་ཁོངས་ནང་དུ་བོད་ཀྱི་རྩོམ་པའི་འདུ་ཤེས་ཟེར་བ་འདི་འདྲ་ཞིག་ཡིན་པ་དང་འདི་ལ་བོད་རང་གི་ཁྱད་ཆོས་འདི་འདྲ་ཞིག་འདུག་ཅེས་ངོས་འཛིན་དང་ཁས་ལེན་བྱེད་པར་ངེས་སོ།།གཤམ་ན་གུས་པས་ལྷག་བསམ་དག་པོས་བོད་ཀྱི་རྩོམ་རིག་གཞུང་ལུགས་ཕྱིས་འབྱུང་ཇི་ལྟར་བྱ་དགོས་མིན་ཐད་ལ་རེ་བ་འདྲ་འདོན་པར་བྱ་སྟེ།